धनगढी एफसी ‘प्लेअफ’ नजिक
‘मेरो नाम पनि टिकेन्द्र ।’ यत्तिको आत्मविश्वासी र सटिक जवाफ नेपाली फुटबल खेलाडीले बिरलै दिए होलान् । धनगढी एफसीका लागि यसपल्टको नेपाल सुपर लिगमा पहिलोपल्ट सुरुदेखि खेल्न पाएका गोलरक्षक टिकेन्द्र थापा धनगढी एफसीको जितका एक नायक रहे । एफसी चितवनले जति आक्रमण बुने पनि उनले तेर्स्याएको अवरोध तोड्न सकेनन् । र, कायम रह्यो ‘क्लिन सिट’ ।
काठमाडौँ — ‘मेरो नाम पनि टिकेन्द्र ।’ यत्तिको आत्मविश्वासी र सटिक जवाफ नेपाली फुटबल खेलाडीले बिरलै दिए होलान् । धनगढी एफसीका लागि यसपल्टको नेपाल सुपर लिगमा पहिलोपल्ट सुरुदेखि खेल्न पाएका गोलरक्षक टिकेन्द्र थापा धनगढी एफसीको जितका एक नायक रहे । एफसी चितवनले जति आक्रमण बुने पनि उनले तेर्स्याएको अवरोध तोड्न सकेनन् । र, कायम रह्यो ‘क्लिन सिट’ ।नेपाल सुपर लिगमा बिहीबार धनगढीको पोस्टलक्षित प्रहार गर्नेक्रममा एफसी चितवनका खेलाडी (नीलो) । तस्बिर : हेमन्त श्रेष्ठ/कान्तिपुरअझ उनले विमल घर्तीमगरको पेनाल्टी पनि रोके । अझै पनि विमल घरेलु फुटबलको ठूलै नाम हो । भलै, उनी पहिला जस्तो रहेनन् । विश्वास गरौं, विमल पुरानो लयमा फर्कने छन् । अहिलेका लागि विमलमाथि टिकेन्द्र नै हाबी रहे । विमलले पेनाल्टी कता प्रहार गर्नेछ टिकेन्द्रले त्यसको सही अनुमान लगाए अनि मज्जाले आफ्नो नाम पनि उद्घोष गर्न सके । ‘पोस्टम्याच कन्फ्रेन्स’ मा उनले आफूमाथि विश्वास गरेकामा टिम धनगढीलाई धन्यवाद भने । नेपाल सुपर लिगको इतिहासमा यो एक खेलले उनको नाम पछिसम्म सम्झिने छ ।खेलका अर्का नायक रहे नाइजेरियाली खेलाडी आफिज ओलावाले । नेपालको घरेलु फुटबलमा उनी छाएको पनि एक दशकभन्दा बढी भइसकेको छ । शारीरिक रूपमा उनी पहिला जस्तो उम्दा छैनन् । छिनछिनमा घाइते भइरहेका हुन्छन् । तर, उनमा रहेको गजबको अवसर चिन्ने ‘सेन्स’ उस्तै ज्युँका त्युँ छ । दशरथ रंगशालामा भएको खेलको दोस्रो मिनेटमै उनले एकमात्र गोल गरे । त्यो त्यही ‘सेन्स’ को वास्तविक कमाल थियो ।खेल सुरु भएको ७० सेकेन्ड पनि बितेको थिएन उनले देखे चितवनका गोलरक्षक विशाल श्रेष्ठ आफ्नो स्वाभाविक ‘पोजिसन’ मा छैनन् । त्यसैले उनले बल क्रस गरेनन् । बरू कठिन कोणबाटै बललाई सही ढंगमा पोस्टको दिशा दिए । दर्शनीय ढंगमा बलले गोलको रूप लियो । ओलावालेको यो प्रहारमा गोल हुँदै छ भनेर कसैले पनि चालै पाएनन् । नतिजा चितवनका खेलाडी स्तब्ध देखिए भने धनगढीका खेलाडीमा अपार खुसी छायो ।ओलावाले आफैंले दशरथ रंगशालाको मैदानलाई झुकेर चुमे । यो गोलमा अलिकति भाग्यले पनि काम गरेको थियो । यो गोलले कति धेरै काम गर्‍यो भने धनगढी फेरि एकपल्ट अंकतालिकाको शीर्षस्थानमा उक्लेको छ । अहिलेसम्म अपराजित धनगढीको ५ खेलबाट ११ अंक भएको छ । टिम प्रतियोगिताको ‘प्लेअफ’ नजिक पुगेको छ र क्वालिफायर/इलिमिनेटरका लागि योग्य पनि देखिन्छ । धनगढीको यो तेस्रो जित हो भने बाँकी दुई खेलमा टोलीले बराबरी खेलेको थियो ।यो खेलका तेस्रो नायक रहे, मैदानबाहिर रहेका प्रशिक्षक युगलकिशोर राई । खेलाडी छँदा उनले ठूलो स्तरमा बिरलै मौका पाए । तर, अहिले उनले छोटो प्रशिक्षक जीवनमा आफूलाई ‘मास्टर माइन्ड’ साबित गरेका छन् । धनगढीले अहिलेसम्म खेलेका ५ खेलमा उनले जसरी खेलाडीलाई ‘रोटेसन’ गराएका छन्, त्यो उत्कृष्ट छ । चितवनविरुद्ध भने उनले टिममा उपलब्ध सक्दो सबै स्टारलाई उतारे, लेवनानी गोलरक्षक मोहम्मद ताहालाई छाडेर ।त्यसले पनि काम गरेको थियो । खेलपछि उनको प्रतिक्रिया यस्तो रह्यो, ‘मैदानमा छिर्नु अगाडि हामीले टिम बैठकमा कडा मिहिनेत गरेर खेल्ने भनेका थियौं । हामीले त्यही काम गरेर देखायौं । सुरुमै गोल गरेर बाँकी ९० मिनेट त्यसलाई रक्षा गर्न भने गाह्रो हुन्छ ।’ हारले चितवनको स्थिति अझ बढी नाजुक बनाएको छ । टोलीको ६ खेलबाट ५ अंकमात्र छ । यसमा एकै जितमात्र समावेश छ । यस्तोमा चितवनका लागि प्ले–अफ धेरै टाढाको लक्ष्य हुन थालेको छ ।अहिले चितवन सातौं स्थानमा छ । प्रशिक्षक मेहराजुद्दिन वाडोले भने, ‘खेल निकै प्रतिस्पर्धात्मक रह्यो । हामीले सुरुमै गोल खायौं । त्यसैले गाह्रो भयो । पूरा खेल अवधिमा मौकाहरू पायौं । तर गोलमा परिणत गर्न सकेनौं । अब हाम्रो अर्को चरण पुग्ने सम्भावना अन्य टिमको प्रदर्शनमा भर पर्नेछ । खेलको निर्णायक मोड भने विमलले चुकाएको पेनाल्टी नै रह्यो । यो प्रहार गोलमा परिणत भएको भए नतिजा बेग्लै हुन्थ्यो ।’आजको खेलललितपुर सिटीविरुद्ध झापा एफसी